“सतार परे” “मराज़” दा रौने आला हा। उन्दे ग्रां त्रै गै कबीले हे-‘खोजे’, “परे” ते “डूम”। अज्ज सत्त अट्ठ बरे पहलें उन्दे ग्रां पर “खोजें” दा राज हा। महला अफसर, लम्बरदार ते ज़ैलदार सारे खोजे गै हे। सतार परे गी इन्दी पहले थवां गै घृणा ही, ए खोजें दी अफसरी ते हकूमता दा बरोधी हा ते संघर्ष करदा रौन्दा हा, पर उसदी चलदी किश बी नईं ही। इदे बदले च खोजे इनेंगी डूम्में थवां जुत्तियां मरवान्दे ते कोट्‌टी चाढ़दे हे पर जदू सरकार बदली ते महला अफसर ते ज़ैलदार जनता दी रा कन्नें गै बनाए गए, सतार परे खुश होई गेया। उसने सारे “परे” किट्‌ठे कीत्ते ते सारे डूम्में गी बी सनेया भेजया। उनेईं गी बी मनाई लेया त आखर मलः रसूल महला अफसर ते सतार परे लम्बरदार बनेया। मगर सतार परे पर परमात्मा दी मेहर गै होई। एक्क दिन ओ सफेदे दियां टाह्‌लियां लोआन्दे 2 खल्ल डिगी पेया। सारा ग्रां गै उत्थें किट्‌ठा होई गेया। उसदी लत्ता दी उप्परली हड्डी भज्जी गेई जी ही। उसी घर पुजाई ओड़ेया हड्डियां जोड़ने आले सद्दी लेई आए, पीरें फकीरें कोल गए पर सतार परे गी किश फर्क नईं पेया। आखर उसी शहर लई आए। उथें हस्पताला च उसदी लत्त गै बड्डनी पेई। तदू दा सतार परे गी एक्क जङ्ग ते एक्क सोटी दे सहारै टुरना पेया।